
Betegtájékoztató: Információk a felhasználó számára
Actival Extra Magnézium filmtabletta

vitaminok, ásványi anyagok, nyomelemek
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont

· Feltétlenül tájékoztassa kezelőorvosát, ha tünetei nem enyhülnek vagy éppen súlyosbodnak.
A betegtájékoztató tartalma:

1. Milyen típusú gyógyszer az Actival Extra Magnézium filmtabletta és milyen betegségek esetén alkalmazható?

2. Tudnivalók az Actival Extra Magnézium filmtabletta szedése előtt

3.
Hogyan kell szedni az Actival Extra Magnézium filmtablettát?

4.
Lehetséges mellékhatások

5.
Hogyan kell az Actival Extra Magnézium filmtablettát tárolni?

6.
A csomagolás tartalma és egyéb információk

1.
Milyen típusú gyógyszer az Actival Extra Magnézium filmtabletta és milyen betegségek esetén alkalmazható?
Az Actival Extra Magnézium filmtabletta multivitamin tartalmú készítmény ásványi anyagokkal, nyomelemekkel.
Fokozott szükséglet vagy csökkent bevitel okozta általános vitamin-, ásványi anyag- és nyomelemhiányos állapotok megelőzésére és kezelésére alkalmazható felnőtteknek és serdülőknek.
A multivitamin pótlás különösen javasolt az alábbi esetekben:
- kiegyensúlyozatlan táplálkozás (például fogyókúra),
- jelentős fizikai igénybevétel (például sport).

Az emelt magnézium tartalomnak köszönhetően a szervezet megnövekedett magnézium szükségletének kielégítésére, a magnézium-hiány megelőzésére, illetve a magnézium-hiányra utaló tünetek enyhítésére (úgymint fáradtságérzés, gyengeségérzés, idegesség, ingerlékenység, enyhe szorongás, enyhébb alvászavarok, koncentrálóképesség csökkenése, izomremegés, izomgörcsök, például éjszakai lábikragörcs).

2.
Tudnivalók az Actival Extra Magnézium filmtabletta szedése előtt
Ne szedje az Actival Extra Magnézium filmtablettát

· ha allergiás (túlérzékeny) a hatóanyagokra vagy a gyógyszer (6. pontban felsorolt) egyéb összetevőjére,
· ha veseelégtelenségben vagy vesekövességben szenved,
· fennálló A- vagy D-vitamin túladagolás esetén,
· ha retinoid kezelés alatt áll,
· ha a normálisnál magasabb a vérének vagy a vizeletének a kalcium szintje,
· ha fokozott vastárolással járó kórfolyamatban (hemokromatózis, hemosziderózis) szenved,
· ha a rézanyagcsere örökletes zavarában (Wilson-kórban) szenved.
· ha földimogyoró vagy szója allergiája van.
Figyelmeztetések és óvintézkedések
Az Actival Extra Magnézium filmtabletta szedése előtt beszéljen kezelőorvosával vagy gyógyszerészével
· ha máj- és epeúti megbetegedésben szenved,
· ha vesebeteg,
· ha Ön bizonyos cukrokra érzékeny (a készítmény szacharóz és glükóz tartalma miatt).
· más vitaminkészítménnyel történő együttes alkalmazását beszélje meg kezelőorvosával.
Az Actival Extra Magnézium filmtabletta nem jelent számottevő kalóriabevitelt, így cukorbetegek is szedhetik.
A riboflavin (B2-vitamin) a vizeletet sárgára festheti. 
A filmtabletta vastartalma a székletet feketére festheti.

Az Actival Extra Magnézium C-vitamin tartalma megváltoztathatja bizonyos laboratóriumi vizsgálatok eredményét, ezért a vizsgálatot elrendelő orvost tájékoztassa arról, ha Ön Actival Extra Magnéziumot, egy C-vitamin tartalmú készítményt szed.
A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.
Gyermekek 
A készítmény szedése gyermekeknek nem ajánlott. 
Egyéb gyógyszerek és az Actival Extra Magnézium filmtabletta
Feltétlenül tájékoztassa gyógyszerészét a jelenleg vagy a nemrégiben szedett, valamint a szedni tervezett egyéb gyógyszereiről.
Más multivitamin típusú készítménnyel való együttes szedését beszélje meg kezelőorvosával.
Egyidejű alkalmazása kerülendő más A-, D-, E-vitamin, nyomelem, valamint retinoid tartalmú készítményekkel a túlzott bevitel lehetősége miatt! D-vitaminnal vagy kalciummal való együttes alkalmazás esetén a vér kalcium-szintje emelkedhet.

A kölcsönhatások elkerülése érdekében a filmtabletta és más gyógyszerek (gyomorsav-csökkentők, illetve fluorokinolont, tetraciklint, fenitoint, penicillamint, biszfoszfonátot tartalmazó gyógyszerek) bevétele között legalább 2 órának kell eltelnie!
Előzetes orvosi javaslat alapján alkalmazható együtt folsav‑antagonistával, levodopa tartalmú gyógyszerrel.
Az Actival Extra Magnézium filmtabletta egyidejű bevétele étellel és itallal

Nagy mennyiségű rostot és/vagy fitinsavat tartalmazó élelmiszerek (például gabonafélék, teljes kiőrlésű lisztből készült kenyér, búzakorpa) a készítményben lévő nyomelemek felszívódását csökkenthetik.
Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Bár az Actival Extra Magnézium filmtabletta nem a terhesek, szoptató anyák igényei szerint összeállított vitaminkészítmény, de az ajánlott napi adagot (napi 1 filmtabletta) szedheti terhesség és szoptatás alatt.
Terhesség esetén vegye figyelembe, hogy 5500 NE (nemzetközi egység)-et meghaladó A-vitamin és 600 NE-et meghaladó D3-vitamin bevitel nem javasolt.
A retinol kiválasztódik az anyatejbe, ezért nagy dózisú A-vitamin alkalmazása a szoptatás alatt nem javasolt. Szoptatás alatt a napi ajánlott adag 4000 NE.
A készítmény hatásai a gépjárművezetéshez és a gépek kezeléséhez szükséges képességekre

Az Actival Extra Magnézium filmtabletta várhatóan nem befolyásolja a gépjárművezetéshez és a gépek kezeléséhez szükséges képességeket.
Az Actival Extra Magnézium filmtabletta glükózt, szacharózt és szójaolajat tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
A készítmény szójaolajat is tartalmaz. Ne szedje a készítményt amennyiben földimogyoró vagy szója allergiája van.
3.
Hogyan kell szedni az Actival Extra Magnézium filmtablettát?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 
A készítmény ajánlott adagja felnőtteknek és serdülőknek naponta 1 db filmtabletta. 
A filmtablettát ajánlott étkezés végén egy pohárnyi vízzel, gyümölcslével, lehetőleg egészben, szétrágás nélkül, bevenni. A tablettán lévő bemetszés csak a széttörés elősegítésére szolgál, amennyiben nem tudja a gyógyszert egészben lenyelni.

A készítményt a szedést indokló állapot, vagy vitamin és ásványianyag-hiány fennállása alatt, folyamatosan javasolt szedni, nem javasolt hosszabb ideig az előírtnál nagyobb adagban alkalmazni.

Alkalmazása gyermekeknél 
A készítmény szedése gyermeknek nem javasolt.
Ha az előírtnál több Actival Extra Magnézium filmtablettát vett be
Az Actival Extra Magnézium filmtabletta hatóanyagtartalma nem jelent túladagolási kockázatot, ha az ajánlott adagban és ideig alkalmazzák. Az ajánlottnál magasabb adagban és hosszabb ideig történő alkalmazása során A-, D-, E-vitamin túladagolás fordulhat elő. Amennyiben kezelőorvosa másképpen nem rendeli, a napi javasolt adagot, és az ajánlott kezelési időt ne lépje túl.
A javasolt adag sokszorosának bevételekor gyomorpanaszok, ritkán túlérzékenységi reakciók jelentkezhetnek.
A túlzott mértékű A-vitamin bevitel fáradékonyságot, ingerlékenységet, étvágytalanságot, gyomor-bélrendszeri tüneteket, bőr- és haj-elváltozásokat (bőrpír, viszketés) okozhat.

Nagy adagú D-vitamin bevitele a vér emelkedett kalcium szintjéhez vezethet, melynek tünetei: hányinger, hányás, olthatatlan szomjúság, bő vizelés és székrekedés.

A túlzott E-vitamin bevitele gyomor-bélrendszeri tüneteket, fáradtságot és gyengeséget okozhat.

Emelt adagok tartós szedése magnézium túladagoláshoz vezethet, mely normál vesefunkció mellett általában nem vált ki toxikus reakciót.

Veseelégtelenség esetén azonban magnézium-mérgezés alakulhat ki, melynek tünetei: vérnyomásesés, hányinger, hányás, központi idegrendszeri depresszió, csökkent reflexek, EKG-eltérések, légzés csökkenés, igen ritka esetben kóma, légzésbénulás, szívleállás, vizelés megszűnése (anuriás szindróma).

Ha elfelejtette alkalmazni az Actival Extra Magnézium filmtablettát

Ne vegyen be kétszeres adagot a kihagyott tabletta pótlására, folytassa a kezelést az előírások szerint.

Ha idő előtt abbahagyja az Actival Extra Magnézium filmtabletta szedését
A kezelés megszakításakor általában semmilyen káros hatás nem várható.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Nagyon ritka (10 000–ből kevesebb, mint 1 beteget érinthet):
túlérzékenységi reakciók (bőrkiütés, csalánkiütés, bőrviszketés)
Ritka (10 000-ből 1–10 beteget érinthet): 

hasmenés, hasi fájdalom. 
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Actival Extra Magnézium filmtablettát tárolni?

Legfeljebb 25 °C-on tárolandó.

A nedvességtől való védelem érdekében a tartályt tartsa jól lezárva.
A gyógyszer gyermekektől elzárva tartandó!

A dobozon feltüntetett lejárati idő (Felhasználható:) után ne szedje ezt a gyógyszert. 
A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz az Actival Extra Magnézium filmtabletta?
· A készítmény hatóanyagai filmtablettánként:
0,5 mg (1666 NE) all-(E)-retinol (retinol-acetát formájában) (A-vitamin), 1,8 mg (1000 NE) bétakarotin, 1,4 mg tiamin (tiamin-nitrát formájában) (B1‑vitamin), 1,6 mg riboflavin (B2-vitamin), 18 mg nikotinamid (B3-vitamin), 6 mg pantoténsav (kalcium-pantotenát formájában) (B5-vitamin), 2 mg piridoxin (piridoxin-hidroklorid formájában) (B6-vitamin), 0,001 mg cianokobalamin (B12-vitamin), 0,2 mg folsav (folsav-hidrát formájában), 0,03 mg biotin (H‑vitamin), 125 mg aszkorbinsav (C-vitamin), 0,005 mg (200 NE) kolekalciferol (D3-vitamin), 20,1 mg (30 NE) α‑tokoferol (α‑tokoferol-acetát formájában) (E-vitamin), 5 mg rutozid-trihidrát, 200 mg kalcium (kalcium-karbonát formájában), 250 mg magnézium (nehéz magnézium-oxid formájában), 15 mg cink (cink-szulfát-monohidrát formájában), 4 mg vas (vas(II)-glükonát formájában), 1 mg bór (bórsav formájában), 1,4 mg réz (réz‑glükonát formájában), 0,04 mg szelén (nátrium-szelenit formájában).
Egyéb összetevők:
Tablettamag: butil-hidroxi-toluol (E321), zselatin, szacharóz, kukoricakeményítő, szilicium-dioxid, dl-α-tokoferol, glükóz szirup, nátrium-aszkorbát,  keményítő-nátrium-oktenil-szukcinát, trinátrium-citrát, citromsav, maltodextrin, részlegesen hidrogénezett szójababolaj, glükóz-szirup, porlasztva szárított, poliszorbát 80, mannit, mikrokristályos cellulóz, hidroxipropil-cellulóz, kroszpovidon, magnézium-sztearát, talkum.
Bevonat: részlegesen hidrolizált polivinil-alkohol, talkum, titán-dioxid (E171), makrogol (PEG 3350), szója lecitin, indigó kármin (E132), sárga vas-oxid (E172), kinolinsárga (E104).
Milyen az Actival Extra Magnézium készítmény külleme és mit tartalmaz a csomagolás?
Világoszöld, ovális filmtabletta, egyik oldalán bemetszéssel. A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

30 db, 36 db, 60 db, 72 db, 90 db, 108 db, 90 db+30 db, 60 db+60 db, 30 db+30 db filmtabletta érintetlenséget biztosító, hőre tapadó, többrétegű zárófóliával és fehér, csavaros polipropilén kupakkal lezárt fehér HDPE tartályban. 1 illetve 2 tartály dobozonként.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja:
Béres Gyógyszergyár Zrt. 

1037 Budapest
Mikoviny u. 2-4.
Tel: +36-1-430-5500

Fax: +36-1-250-7251

Email: info@beres.hu
Gyártó:

Béres Gyógyszergyár Zrt.

5000 Szolnok, Nagysándor József út 39.
OGYI-T-23230/01                  30×                                     HDPE tartály

OGYI-T-23230/02                  36×                                     HDPE tartály

OGYI-T-23230/03                  60×                                     HDPE tartály

OGYI-T-23230/04                  72×                                     HDPE tartály

OGYI-T-23230/05                  90×                                     HDPE tartály

OGYI-T-23230/06                  108×                                   HDPE tartály

OGYI-T-23230/07                  90×+30×                              HDPE tartály

OGYI-T-23230/08                  60×+60×                              HDPE tartály

OGYI-T-23230/09                  30×+30×                              HDPE tartály

A betegtájékoztató legutóbbi felülvizsgálatának dátuma: 2022. március

